เซี่ยงไฮ้คอมโพสิตปิดร่วง 1.43% เหตุวิตกสภาพคล่อง
เซี่ยงไฮ้คอมโพสิตปิดร่วง 1.43% เหตุวิตกสภาพคล่อง
17 ก.ค. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ร่วงลง โดยดัชนีเซี่ยงไฮ้คอมโพสิตร่วง 45.96 จุด หรือ 1.43% ปิดที่ 3,176.46 จุด เนื่องจากความกังวลเกี่ยวกับการกลับเข้ามาอัดฉีดสภาพคล่องของธนาคารกลางจีนในวันนี้ แม้ว่า จีนจะเปิดเผยข้อมูลเศรษฐกิจที่เป็นบวกหลายรายการในวันนี้
ธนาคารกลางจีนได้อัดฉีดเงินเข้าสู่ตลาดอินเตอร์แบงก์ มูลค่า 1.40 แสนล้านหยวน หรือ 2.06 หมื่นล้านดอลลาร์ในวันนี้ นับเป็นการอัดฉีดสภาพคล่องที่มากที่สุดนับตั้งแต่วันที่ 6 มิ.ย.ที่ผ่านมา
สำนักงานสถิติแห่งชาติจีน (NBS) เปิดเผยว่า ผลิตภัณฑ์มวลรวมภายในประเทศ (GDP) ขยายตัว 6.9% ในไตรมาส 2/2560 ไม่เปลี่ยนแปลงจากระดับการขยายตัวในไตรมาสแรก
การลงทุนในสินทรัพย์ถาวรขยายตัว 8.6% ในช่วงหกเดือนแรกของปีนี้ ส่วนยอดค้าปลีกขยายตัว 10.4% ในช่วงครึ่งปีแรก ซึ่งเพิ่มขึ้นเล็กน้อยจากระดับการขยายตัวในช่วงไตรมาสแรกที่ 10%
NBS ระบุว่า ปัจจัยที่ทำให้ยอดค้าปลีกขยายตัวขึ้นในช่วงครึ่งปีแรกนั้น มาจากยอดขายออนไลน์ที่มีการเติบโตอย่างแข็งแกร่ง โดยพุ่งขึ้น 33.4% ในช่วงครึ่งปีแรก ซึ่งเพิ่มขึ้น 1.3% จากไตรมาสแรก